कृषकलाई प्रतिलिटर २ रुपियाँ प्रोत्साहन अनुदान
झापाको कचनकवल गाउँपालिकाले दुग्ध उत्पादक किसानलाई प्रोत्साहनका लागि प्रतिलिटर २ रुपियाँ प्रोत्साहन अनुदान दिने निर्णय गरेको छ ।
विष्णुप्रसाद पोखरेलदमक, मङ्सिर १६ गते । झापाको कचनकवल गाउँपालिकाले दुग्ध उत्पादक किसानलाई प्रोत्साहनका लागि प्रतिलिटर २ रुपियाँ प्रोत्साहन अनुदान दिने निर्णय गरेको छ । उत्पादनमा आधारित रहेर स्थानीय सरकारले किसानलाई अनुदान दिने भएको हो ।गाउँपालिकाका उपाध्यक्ष नवराज भट्टराईका अनुसार गाउँपालिकामा सूचीकृत सहकारी संस्था तथा सामुदायिक रूपमा सञ्चालनमा आएका दुग्ध सङ्कलन तथा चिस्यान केन्द्रमा लगेर किसानले बिक्री गरेको दूधको परिमाणका आधारमा प्रतिलिटर २ रुपियाँ किसानले अनुदान पाउनेछन् । त्यसका लागि त्यस्ता दूध सङ्कलन तथा चिस्यान केन्द्रलाई गाउँपालिकामा सूचीकृतका लागि आह्वान गरिसकिएको उहाँले जानकारी दिनुभयो । कम्तीमा पनि ५ लाख लिटर दूधमा उत्पादन आधारमा प्रतिलिटर २ रुपियाँ प्रोत्साहन अनुदान उपलब्ध गराउन १० लाख रुपियाँ बजेट गाउँपालिकाले छुट्टाएको भट्टराईको भनाइ छ ।क्षेत्रफलमा आधारित अनुदानयसैगरी तेलहन, दलन र सुटुनीमा क्षेत्रफलको आधारमा प्रोत्साहन अनुदान गाउँपालिकाले उपलब्ध गराउने पनि जनाइएको छ । तेलहन, दलन र सुटुनीमा गाउँपालिकालाई आत्मनिर्भर बनाउने प्रयास गरिएको छ ।कृषक, कृषक समूह, कृषि फर्म, कृषि सहकारी, जल उपभोक्ता, निजी उद्यमी व्यवसायीलाई लक्षित गरेर अनुदानमा आधारित अनुदान उपलब्ध गराउने कार्यविधिमा रहेर क्षेत्रफलको आधारमा प्रोत्साहन गरिने उपाध्यक्ष भट्टराईले बताउनुभयो । भट्टराईका अनुसार पाँच कट्टासम्म तोरी, मुसुरो र सुटुनी लगाउँदा किसानहरूले प्रतिकट्टा चार सय रुपियाँ पाउने छन् । अधिकतम सीमा ६ हजारसम्म राखिएको पनि उहाँले बताउनुभयो । ६ कट्ठादेखि माथि यसको खेती गर्नेले प्रतिकट्टा तीन सय रुपियाँ उपलब्ध गराइने निर्णय भएको पनि उहाँले बताउनुभयो ।